Sindikate oopgevlek; mense glo met werk-beloftes gelok | Netwerk24
Deur Warda Meyer 14 September 2018 21:54
Twee sindikate wat na bewering by mensehandel betrokke is, is vandeesweek in Kaapstad oopgevlek.
Die Valke het die deurbraak gemaak toe hulle drie mense wat hul prooi glo met beloftes van werkgeleenthede na Kaapstad gelok het, opgespoor en vasgetrek het.
Leandre Meryl Williams Ayuk (35) het na bewering haar slagoffers op Springbok gewerf met die belofte van werk in Kaapstad. In Kaapstad is hulle na bewering dan bedwelm en gedwing om as prostitute te werk.
Ayuk het Woensdag in die landdroshof op Springbok verskyn.
Sy het die mense na bewering vir haar man, Edward Ayuk, gewerf. Hy is in September 2017 in verband met beweerde mensehandel in hegtenis geneem. Twee slagoffers, onderskeidelik 16 en 29 jaar oud is, is daarna uit sy huis in Brooklyn, Kaapstad, gered.
Twee mense, Vincent Ndidi Onyejekwa (39) en Uche Henry Ezenwa (35), het Maandag in die landdroshof in Johannesburg verskyn nadat speurders hulle met mensehandelsake in Bellville en Milnerton in Kaapstad verbind het.
Kapt. Philani Nkwalase, woordvoerder van die Valke, sê in dié saak is twee slagoffers in Johannesburg gewerf en na Kaapstad gestuur met beloftes van werkgeleenthede en groot salarisse.
Die sake teen al drie verdagtes is na howe in Kaapstad verskuif.
Ayuk en Ezenwa sal na verwagting Maandag in die streekhof in Kaapstad verskyn, en Onyejekwa Dinsdag in die streekhof in Bellville.
Cyril gevra om op te tree teen renoster-stropery
Hommeltuie hou ‘wag’ vir Metrorail